Source: http://blog.judikaty.info/pozor-na-zmeny-v-sudnych-poplatkoch/
Timestamp: 2018-08-16 04:48:44+00:00
Document Index: 6813268

Matched Legal Cases: ['súd ', 'súd ', 'súd ', 'súd ', 'súd ', 'súd ']

POZOR NA ZMENY V SÚDNYCH POPLATKOCH | Judikáty
S účinnosťou od 01. júla 2017 dochádza k viacerým zmenám v Zákone o súdnych poplatkoch.
K najvýraznejšej zmene dochádza v procese zastavenia konania pre nezaplatenie súdneho poplatku. Podľa súčasnej právnej úpravy platí, že prvoinštančný súd zruší uznesenie o zastavení konania pre nezaplatenie súdneho poplatku, ak poplatník zaplatí súdny poplatok do konca lehoty na podanie odvolania. Od 01. júla 2017 už dodatočné zaplatenie súdneho poplatku v lehote na podanie odvolania proti uzneseniu prvoinštančného súdu o zastavení konania pre nezaplatenie súdneho poplatku nebude mať za následok zrušenie tohto uznesenia. Teda ak po 1. júli 2017 poplatník nezaplatí v súdom určenej lehote súdny poplatok, súd konanie zastaví a poplatník nebude mať možnosť dosiahnuť zrušenie rozhodnutia o zastavení konania dodatočným doplatením súdneho poplatku v lehote na podanie odvolania.
Novela zároveň rozširuje dôvody, pre ktoré súd nezastaví konanie pre nezaplatenie súdneho poplatku. Podľa súčasnej právnej úpravy súd nezastaví konanie pre nezaplatenie súdneho poplatku len v prípadoch:
a) ak už začal konať vo veci samej,
b) ak došlo k rozšíreniu žaloby, rozšíreniu návrhu, k podaniu vzájomnej žaloby alebo vzájomného návrhu v tej istej veci po tom, ako začal konať vo veci samej,
c) ak žiada zaplatenie poplatku vo výške odporujúcej zákonu o súdnych poplatkoch,
d) ak vznikla poplatková povinnosť poplatníkovi podaním návrhu na nariadenie neodkladného opatrenia.
K týmto dôvodom, pribudne od 01. júla 2017 aj ďalší, a tým je podanie návrhu na priznanie oslobodenia od súdnych poplatkov do uplynutia lehoty na zaplatenie súdneho poplatku, ktorému súd vyhovel; ak súd návrhu vyhovie len sčasti, vyzve poplatníka na zaplatenie súdneho poplatku v takom rozsahu, ktorého sa oslobodenie netýka.
Od 01. Júla 2017 dochádza aj k zmene poplatku za vyhotovenie ďalšieho rovnopisu rozhodnutia vydaného súdom alebo za vyhotovenie odpisu alebo výpisu zo záznamov, zápisníc a spisov vedených súdom zo súčasných 1,50 Eur na 10 eur za každý rovnopis, odpis alebo výpis a to bez ohľadu na počet strán rozhodnutia.
V konaniach podľa zákona o súdnych poplatkoch budú rozhodovať vyšší súdni úradníci a sudcovia budú rozhodovať len o sťažnostiach proti ich rozhodnutiam. V sťažnosti proti rozhodnutiu o zastavení súdneho konania pre nezaplatenie súdneho poplatku nebude možné namietať skutočnosti, ktoré nastali až po uplynutí lehoty na zaplatenie súdneho poplatku.
Novela zavádza s účinnosťou od 01. januára 2018 aj nový súdny poplatok a to za spracovanie podania a jeho príloh v listinnej podobe, ak zákon ustanovuje povinnosť doručovať podanie do elektronickej schránky súdu a za spracovanie podania a jeho príloh v elektronickej podobe doručeného súdu inak ako do elektronickej schránky súdu, ak zákon ustanovuje povinnosť doručovať podanie do elektronickej schránky súdu, a to vo výške 20 eur, to neplatí ak ide o podanie urobené ústne na pojednávaní. Zavedenie tohto poplatku súvisí so zavedením povinnej komunikácie so súdmi v elektronickej podobe prostredníctvom na to určených elektronických formulárov, ktorá sa týka orgánov verejnej moci a advokátov.
Jún 6, 2017 Tono Vass
Previous PostPOZOR NA PRIZNANIE V TRESTNOM KONANÍNext PostKONKURENČNÁ DOLOŽKA V PRACOVNOM PRÁVE A ZMLUVNÁ POKUTA